Imtella' Frar 6, 2021 - Aġġornata 6 Ta' Frar, 2021 6:13pm Rapport: Antonia Micallef Filmat: CVC Media Ilu mibni kważi 400 sena, kien jgħasses il-kosta fil-punent ta' Għawdex u llum hu parti mill-wirt fil-ġebla mibnija. Qed nirreferu għat-Torri tax-Xlendi li beda jiġi restawrat wara li ż-żmien kien għamel tiegħu speċjalment fuq il-ġebla. F'tarf il-promontorju magħruf bħala Ras il-Bajda li jkennen il-bajja tax-Xlendi hemm torri li tlesta fl-1650. Hu l-eqdem torri li ttella' fi żmien il-Granmastru Lascaris u b'differenza minn torrijiet kostali oħra għandu terrazin li jagħti għal fuq il-baħar. Matul is-snin, it-torri tax-Xlendi serva għal skop ta' difiża iżda riżultat tat-telqa u l-ħsara mill-elementi, it-torri kien spiċċa fi stat ta' rovina. Bl-għajnuna ta' fondi Ewropej, il-Kunsill Lokali tal-Munxar beda r-restawr u r-rijabilitazzjoni tat-torri, proġett li se jiswa mat-€355,000. Is-Sindku tal-Munxar, Daniel Spiteri, qal li biex beda x-xogħol kellhom jegħlbu bosta sfidi fosthom tal-aċċessibilità u oħra partikulari ħafna. "L-isfida fejn ġew identifikati numru ta' pjanti fiż-żona u ntlabna nirrilokawhom. Qabadna professjonisti u għamilna numru ta' rapporti u rnexxilna nirrilokaw dawn il-pjanti u bdejna r-restawr tat-torri tax-Xlendi." Il-President tal-għaqda Wirt Għawdex, Giovanni Zammit qal li huma għenu lill-Kunsill tal-Munxar billi għaddew l-esperjenza li kisbu mir-restawr tat-torri ta' Mġarr ix-Xini. Il-Perit Herman Bonnici, responsabbli mid-direzzjoni tal-proġett qal li mal-medda taż-żmien it-torri sarulu diversi interventi li ma kinux jaqblu mal-istruttura tiegħu. Qal li r-restawr jaħseb biex ireġġa' lura ċerta ħsara li saret minn interventi li saru mal-medda taż-żmien u jindirizza l-ħsarat li saru minħabba l-elementi. "Bħala xogħol bdejna l-ewwel billi ddokumentajna t-torri biex nifhmu aktar it-tipi ta ħsarat li hemm u x'tipi ta' interventi hemm bżonn u bħalissa għaddejjin bl-interventi fuqu. Kemm jista' jkun qed nirrispettaw il-fabric oriġinali tat-torri u għalhekk qed nibbażaw ħafna fuq konsolidaament ta' dawk l-istrutturi l-ġebel li hemm u fejn ikun hemm bżonn qed jinbidel imma dak l-ammont ta' bdil qed inżommuh l-inqas possibbli." Il-Perit Bonnici qal li bit-torri restawrat se jitjieb il-prodott turistiku Għawdxi. Meta jitlesta l-proġett hemm il-ħsieb li jsir ċentru ta' interpretazzjoni biex joffri tagħrif dwar l-irwol militari li kellu dan it-torri fi żmien il-Kavallieri.